Predkladacia správa

Informatívny materiál „Informácia o návrhu výšky paušálnej sadzby finančnej opravy za vybrané operačné programy v súvislosti so spätným overovaním verejného obstarávania projektov spolufinancovaných z prostriedkov ERDF a KF v programovom období 2004 – 2006“ predkladá na rokovanie vlády SR minister výstavby a regionálneho rozvoja na základe úlohy A.3. uznesenia vlády č. 322 zo dňa 29. apríla 2009. Vláda SR zároveň uložila ministrovi výstavby a regionálneho rozvoja v bode A. 4 uznesenia č. 322/2009 rokovať o výške finančných opráv so zástupcami Európskej komisie vyplývajúcich zo spätného overenia verejného obstarávania v rámci realizácie projektov spolufinancovaných z prostriedkov ERDF a KF v programovom období 2004 – 2006 v termíne do 4. júla 2009. 
 
Cieľom predkladaného materiálu je poskytnúť vláde SR informáciu o navrhovanej sadzbe  paušálnych finančných opráv pre príslušné operačné programy s ohľadom na uskutočnené rokovanie zástupcov Ministerstva výstavby a regionálneho rozvoja SR a Ministerstva financií SR so zástupcami audítorských útvarov DG REGIO. Na základe výsledkov negociácií so zástupcami Európskej komisie a multilaterálnych rokovaní s dotknutými riadiacimi orgánmi je z hľadiska slovenských orgánov navrhnutý ďalší postup vyčíslenia finančných opráv formou paušálnych sadzieb pre nasledovné operačné programy: SOP PS, OP ZI, JPD 2. Tento postup je optimálny najmä z dôvodu, že dodatočné overovanie projektov je administratívne príliš náročné a neefektívne aj s ohľadom na končiace sa programové obdobie 2004 - 2006. Z vykonaných analýz taktiež jednoznačne vyplýva, že SR nevie z objektívnych príčin zabezpečiť nahradenie navrhovaných finančných korekcií novými „korektnými“ výdavkami, najmä z časových dôvodov. Materiál taktiež obsahuje analytické informácie ohľadne možných finančných korekcií v EUR ako aj v SKK, chybovosti, údaje potrebné k výpočtu extrapolácie, ktoré slúžili ako podklad pre stanovenie navrhovanej výšky paušálnej sadzby. 

Projekty ISPA/KF boli na základe odporúčania audítorov EK vyňaté z procesu spätného overovania verejného obstarávania projektov spolufinancovaných z prostriedkov ERDF a KF v programovom období 2004 – 2006 a korekcie budú stanovené až pri postupnom uzatváraní jednotlivých projektov. Spätné overenie verejného obstarávania vo vzťahu k individuálnym projektom ISPA/KF a KF, (ktoré sa vyňali z procesu spätného overenia projektov), bude riešené osobitným postupom, ktorý vydá RO KF v programovom období 2004-2006.

Korekcie na projekty programov INTERREG IIIA budú určené na základe individuálnych korekcií po dooverovaní 3 identifikovaných oblastí porušenia verejného obstarávania v termíne do 30. 6. 2009 pričom nebudú stanovené na základe paušálnej sadzby.